" ئه‌م جۆره بیرکردنه‌وه و پرسیارکردنه بووه هۆی ئه‌وه‌ی که بیر له تێکشکاندنی چین وڕێگری و سنورداریە جێنده‌ریه‌کان بکرێته‌وه. "\nجێگەی خۆیەتی بپرسین مەبەست لە " تێکشکاندنی چین " چین، چییە؟ ئایا دەرھاویشتنی ژنانە لە نێو چین و توێژە کۆمەڵایەتی و پرۆلیتێرییەکان و چێکردنی قەوارەیەی ڕەگەزییە لێییان، ھەر ئەو کارەی کە زایۆنیزم لە ئایینی جوولەکە، نەتەوەی دروستکرد؟ من ناتوانم لەوە زیاتر لە تێکشکاندنی چین، تێبگەم، ئەوەش بنەمای سەرەکی ھەموو ئایدیۆلۆجیاکانە و بەو جۆرە دەسەڵات بۆ چین و توێژ و دەستەبژێرێک مسۆگەردەکەن!\nئەی مەبەست لە " سنورداریە جێنده‌ریه‌کان " چییە، ئایا ژنان وەک ڕەگەزێک زیندەبەچاڵدەکرێن و لەبەردەم مەترسی سڕێنەوەی ڕەگەزییدان؟ یا ئەم دەستەواژانە وردەبەردی نێو کەڵەکن و ڕۆڵیان تەنیا پڕکردنەوەی بۆشایی ڕستەکانە؟\nبا کەمێک بگەڕێمەوە سەر ئەزموونی کارکردنی ئایدیۆلۆجیای زایۆنیزم، کە چۆن نەتەوەی دروستکرد و ئەو ئامانجەی کە بەدوایەوە بوو، چی بوو؟ ئەوی خوێندنەوەی بۆ مێژووی بزووتنەوەی کرێکاری و سۆشیالیستی جیھان لە پێش جەنگی جیھانی یەکەمەوە تا دەمی جەنگی جیھانی دووەم، ھەبێت، ئەوە دەزانێت، کە چالاکانی بزووتنەوەی کرێکاریی و سۆشیالیستیی جیھان بەگشتی و ئەوروپا بەتایبەتی و ڕێکخراوترین بەشی کرێکاران، کرێکارانێک بوون، کە لە بنەماڵە جولەکەکانەوە ھاتبوون، بەڵام بە کورترین ماوە، بەھۆی تەشەنەپێدانی ئایدیۆلۆجیای زایۆنیستی و ڕەخساندنی ھەلی دەربازبوون لە کەلاوەکانی جەنگ لە ئەوروپا بەرەو (فەلەستین/ ئیسرائیل) و بەرێکەوتنی وەھا کۆچێک، نەک خۆیانی لە خەبات و داوا ڕەواکانیان، دوورخستەوە و لە کۆمیونیتییە تازە ناتەباکاندا جێگیری کردن، بەڵکو بزووتنەوەی کرێکاری و سۆشیالیستی کە تەنیا مەترسییەک بوو بۆ سەروەریی چینایەتی براوە و دۆراوەکانی جەنگ، تووشی تێکشکانێک کرد، کە ھێشتاکە لەژێر باریدا پشتی ڕاستنەکردووەتەوە!\nبەڵێ ھەموو ئایدیۆلۆجیایەکی دەسەڵاتخواز، پشت بەو ئەزموونانە دەبەستێت، کە سەروەریی چینایەتی لەپشت سەرییەوە کەڵەکەیکردوون و بۆی بوونەتە خەزێنە و سامانی چینایەتی. پان-فێمینیزم یا فێمینیزمی بۆرجوازیش، بە ھەمان ئاقاردا دەڕوات و ھەمان ئامانجی لەپێش خۆی داناوە، ساڵانی نەوەدەکان لە کوردستاندا خاوەنی بزووتنەوەیەکی یەکسانیخوازانە [بە ھەموو لاوازیی و ناڕۆشنییەکانیییەوە] بووین و پیاوان زۆرتر لە ژنان خەریکی چالاکیکردن بوون لەپێناویدا، بەڵام چەند ساڵێکە [ھەرچەندە لاواز] ئەو بزووتنەوە بەھۆی دژایەتی پیاو و گێڕانەوەی ڕیشەی ستەم لە ژنان، لەلایەن فێمینیستانی دەسەڵاتخوازەوە، بۆ ئەستۆی پیاو، سڵەمینەوەیەک لەنێو پیاوانی ئازادیخواز و یەکسانیخوازدا بەرامبەر بزووتنەوەی ژنان دروستبووە و لەوەش خراپتر فێمینیزمی بۆرجوازی زەمینەی بۆ سەرھەڵدان و ھێزگرتنی بزووتنەوەی کۆنەپەرستانەی ڕەگەزپەرستیی لەنێوان پیاواندا ڕەخساندووە. بەڵێ ئەوە ئەو ئامانجەیە، کە فێمینیزمی بۆرجوازی لە دوویەتی و کاری بۆدەکات، ئەویش لێکدابرانی ڕیزی خەباتکارانەی ژنان و پیاوانی ئازادیخواز و ناڕازییە و دابەشاندنیانە بەسەر بزووتنەوەی ڕەگەزپەرستانەی پیاوان و ژناندا، کە دواجار دەسەڵات و دەستەبژێرە دەسەڵاتخوازەکان براوەی دەبن.\nلێرەدا بەپێویستی دەزانم، ئاماژە بە دوو نموونە بدەم، یەکەم ڕۆڵی ژنانی کرێکارە لە ڕاپەڕینەکانی جیھاندا بە دیاریکراوی کۆمونەی پاریس و ئۆکتۆبەری ١٩١٧، بەتایبەت ئەمەی دواییان، ئەوە مانگرتنی کارخانەکانی ڕستن و چنین بوون، بوون بە چەخماخەی سەرکەوتنی ئەو ڕاپەڕینە. دووەم، خۆپیشاندانەکانی ھەشتاکانی سەدەی ڕابوردوو لە ھەرێمی کوردستان دژی ڕژێمی بەعس، کە ئەگەرچی ھەژماری ژنان تیایاندا کەم بوو، بەڵام دەرکەوتنی کچان لە ڕیزی پێشەوەدا ورە و جەربەزیی بە پیاوان دەبەخشی. لەبیرمان نەچێت، ھۆکاری ئەو ئامادەیی و کاریگەرییبوونە لە ئۆکتۆبەری ١٩١٧دا، ئەوەبوو کە فێمینیزمی دەسەڵاتخواز بوونی نەبوو. ھەروەھا لە کوردستانی ھەشتاکانی سەدەی ڕابوردووشدا کەس ناوی نەبیستبوو، بۆیە ژنانێکی خەباتکار، شانبەشانی پیاوان سنگیان بە گولەوە دەنا، بە پێچەوانەی ژنانێکەوە، کە ئەمڕۆ لە سایەی "دەسەڵاتی خۆماڵی"دا خەریکی موتوربەکردنی ئایدیۆلۆجیای دەسەڵاتخوازیی دەستەبژێریین لەنێو بزووتنەوەی یەکسانیخواز و ڕزگاریخوازیی ژناندا. بەم جۆرە دەبینین، ژنان لەو ساتە مێژووییانەدا توانیویانە وزە و ئامادەیی شۆڕشگێرانەیان بسەلمێنن، کە ئامێتەی خەباتی کۆمەڵایەتی بوون و لە بزووتنەوە کۆمەڵایەتییەکاندا چالاک بوون، بەڵام ئەمڕۆ، بە پێچەوانەوەی ئەو ساتانەوە، ژنان بکەر نین و کراونەتە بەرکار، چ بە پاشکۆیی بۆ پارتەکان و بزووتنەوە ڕامیارییەکان و دەسەڵات، چ بە پاشکۆییان بۆ ژنانی دەسەڵاتخواز!\nفێمینیزمی ڕەگەزپەرست (دژەپیاو) وەک کاردانەوەی ناھوشیارانەی ژنانی ناڕازی، دیاردەیەکی تازە نییە و ھەردەم لە تێڕوانینە گشتگیر و ستریۆتیپەکاندا ئامادەبووە و لە یاداوەریی ھەموومان و لە ئێستاشدا ڕۆژانە ئەم دەستەواژانە زۆر دەبیستینەوە "پیاوان، ھەموو ھەر ئاوان"، "پیاوان، چاکیان تێدا نییە"، " پیاوان، وان " و وا و وا ... تد. ئەمە سەرەتاکانی فێمیزمی دژەپیاون، کە بەرھەمی ناھوشیاریی و تێڕوانینی کورتبینانەی جێکەوتەن و زەمینەسازی فێمنیزمی دەسەڵاتخوازن، ئەوەی کە ئەمڕۆ دەخوازێت، ھەموو ئەو نایەکسانییانەی کە دەسەڵاتی کولتووریی و ڕامیاریی چێکەر و ڕاگریانن، بۆ پیاو بگێڕێتەوە و ئاراستەی خەباتی ژنانی ئازادیخواز لە دژە-سەروەرەوە بۆ دژە-پیاو، وەربگێرێت!\nبە بۆچوونی من لە باری یەکەمدا، ئاساییترین و سروشتیترین کاردانەوەی ناھوشیارانەیە، بەڵام لەوێدا کە دەبێتە زەمینەسازی میکانیزمەکانی جیاخوازیی و سەرھەڵدانی توندوتیژی و دواتر ھەڵخڕاندنی لەلایەن ژنانی دەسەڵاتخوازەوە، ئیدی لە کاردانەوەی ناھوشیارانەی نارازییانەوە دەگۆڕدرێت بۆ ئایدیۆلۆجیای جیاوازیساز، کە بێجگە لە خزمەتکردن بە درێژبوونەوەی دەسەڵاتی کولتووریی و دەسەڵاتی ڕامیاریی و سەروەری ھەندێک بەسەر ھەندێکی دیکەدا، ھیچی دیکە بەرھەمناھێنێت و ژنان لە سایەیدا ھیج یەکسانی و ڕزگاریی و سەربەخۆییەک مسۆگەر ناکەن، بەپێچەوانەوە، ئاو بەو ئاشەدا دەگەن، کە ڕەگەزپەرستیی پیاوان، چەند سەدەیە خستوویەتییە گەڕ، بەتایبەت لەو کاتەوەی کە ئەو ڕەگەزپەرستییە ڕامیارییکراوەتەوە و پێکھاتە ڕامیارییەکان وەک ئامرازی پاراستن و درێژەپێدانی، کاری بۆ دەکەن و برەوی پێدەدەن!\n" ژنی کورد له باشوری کوردستان له 22 ساڵی ڕابردوه‌وه توانیوه‌یه‌تی ڕێکخراو بیت. زۆرێک له‌م ڕێکخراوانه به ده‌ست پێشکه‌ری پیاوان وته‌نانه‌ت پڕۆگرامه‌کانیشیان له‌لایه‌ن پیاوانه‌وه بۆ ده‌نوسرا.. "\nپێشتر وەڵامی پرۆگرامنووسینی ڕێکخراوەکان لەلایەن خودی ژنانەوە، دایەوە، کە ناتوانێت مەرجی سەرەکی سەربەخۆیی و ڕادیکاڵبوونیان بێت. بەڵام حەزدەکەم لە خودی نووسەر بپرسم، ئەی چۆن بوو خودی (ئەو) ٢٠ ساڵ لەو ٢٢ ساڵەدا، ملی بە پرۆگرامە ئامادەکراوەکانی پیاوان دا و بە ھەموو شێوەیەکیش داکۆکی لەسەر دەکرد و تەنانەت ئەگەر پیاوێکی ھوشیار و ڕادیکاڵ ڕەخنەی لە پرۆگرامی پارتەکەی و ڕێکخراوە بەناو ژنییەکانی بگرتایە، ئەوا ئەو بە دوژمنی چینایەتی و دوژمنی کۆمونیزم خەتاباری دەکرد، کەچی ئەمڕۆ ھەر شتێک کە پیاو نووسەری بێت، یەکسەر دژی ژنە؟\nبەپێچەوانەی تێڕوانینی فێمینیزمی دژە-پیاوەوە، لە مێژووی کوردستاندا یەکەمین ھۆنەرانێک، یەکەمین چیرۆکنووسانێک، یەکەمین نووسەرانانێک، یەکەمین ئەکتەرانێک، یەکەمین خەباتکارانێک، کە بانگەوازی یەکسانیان کردبێت، ئەوا پیاو بوون و بەپێی دەرک و ھوشیاریی و ڕۆشنبیریی سەردەمەکەیان و بواردانی کولتووری کۆمەڵەکەیان، وێنای خۆیان بۆ یەکسانی ژن و پیاو خستووەتە ڕوو!\n" به‌ڵام ده‌بینین پرسی ژنی کورد هێشتا له نه‌بوونی فیکر و تیۆری فێمینیستی و هۆشیاری یه‌کی ژنانه ده‌ناڵێنێ. وه جۆرێک له چه‌ق به‌ستویی فیکری و سیاسی هه‌ست پێ ده‌کرێ "\nھەرچەندە پێشتر وەک سەرەتایەک وەڵامم بەو ناڕۆشنییە لەمەڕ خەبات و چۆنیەتی سەرھەڵدانی خۆھوشیاریی تاک و جڤاک، دایەوە، بەڵام دیسانەوە ناچارم، کۆدی شاراوەی پشت ئەو پەیامەی سەرەوە، بخوێنمەوە، کە دەڵێت " بزووتنەوەی ڕزگاری ژنان پێویستی بە تیئۆریی فێمینیستی ھەیە، کە ئەویش زادەی ئەوروپایە". بەپێی تیۆرییەکانی کۆمیونیکەیشن، کۆدی شاراوەی نێو ئەم پەیامە، لە بارەی خۆدەرخستنی کەسی قسەکەرەوە، ئەوەیە کە نووسەر دەیەوێت بە ژنانی خوێنەر بڵێت "من، ھەم بەپێی شارەزایی زمان و ھەم بەپێی ژیانم لە ئەوروپا، دەتوانم ئەو پەیامبەرە بم، کە فریاتان بکەوم، من تیئۆرییەکانی فێمینیزم ئاشنام، دوای من بکەون، ڕزگاربوونتان مسۆگەرە!".\nئەمە بەدبەختییەکە بۆ خۆی. لەو لاوە ژنانی ژێردەست بە گیان و جەستە و بیر، ڕۆژانە دەرگیری خەبات و بەرەنگاربوونەوەی سەرکوتگەرییە خێزانی و کولتووری و ئابووری و ڕامیارییەکانن، کەچی ژنانێکی لەخۆباییبوو، لە ئەوروپاوە، پێیانوایە، ڕزگاری ژنان بە ڕامیاریی و وەرگێڕانی چەند تیئۆرییەکی دەرخکراو، مەیسەر دەبێت و ژنان بەخۆیان بەبێ ڕابەرانی ڕامیارباز، توانانی بیرکردنەوە و خەبات و دۆزینەوەی ئامرازەکانی خەباتی خۆیان نییە! ھەر وەھا پووچگەراییەک بوو، کە پارساڵ وای لە ژنێکی خۆبەرابەرزان کرد، کە پێش ئەوەی لە وڵاتی (سوێد)ەوە بگەڕێتەوە کوردستان، پەیامێکی لەم چەشنە بڵاوبکاتەوە "ئەوا من دەگەرێمەوە کوردستان، ئەمە ژمارە تەلەفۆنەکەمە، ئەوی قسەدەکات و دەیەوێت خەبات بکات، با پەیوەندیم پێوەبکات ! ". ئەمە پووچگەرایی ڕامیاریی و بیرکردنەوەی دەستەبژێری سەروەرییخواز و خەڵک بەگێلزانە، ئەمە دەردێکی کوشندەیە، کە ژنانی ئازادیخوازی دەھەی نەوەدی سەدەی ڕابوردوو، بەھۆی ڤایرۆسی ئایدیۆلۆجیای فێمینیزمی دەسەڵاتخوازەوە، تووشی بوون. بە بۆچوونی من یەکەم کەسانێک، کە پێویستیان بە ھاریکاری و فریاکەوتن ھەبێت، ئەوا خودی کەسانی دەستەبژێر و دەسەڵاتخواز و خۆبەڕابەرزانن، کەسانێک کە تووشی نەخۆشی خۆشەیدایی (نارسیزم - Narcissism) و سۆپەرمرۆڤی بوون!\nبەڵێ منیش ھەست بە چەقبەستوویی ھزریی دەکەم، بەڵام ھۆکارەکەی ئاشنانەبوونی ژنان بە تیئۆرییە ئەوروپییەکانی پان-فێمینیزم نییە، بەڵکو ناسەربەخۆیی ژنانی ناڕازی و ڕزگاریخواز و یەکسانیخوازە وەک تاک، ملکەچییانە بۆ پێکھاتەی قوچکەیی ڕابەر و ڕابەریکراو، کە ھیچ جیاوازییەکی لەتەک خێڵ و خێزانی کورددا نییە، کوشتنی متمانەی ژن وەک تاک بەخۆی؛ ھەم لە پرۆسێسێکی مێژوویدا و ھەم لەلایەن دەستەبژێری دەسەڵاتخوازی نێو ڕێکخراوە بەناو ژنییەکانەوە، سەرباری ئەوانەش چاوەڕوانڕاگرتنی ژنان، بەوەی پەیامبەرە تازە پان-فێمینیستەکان، لە ئەوروپاوە تیئۆری و ھوشیارییان بۆ دەھێنن ! ئا ئەمەیە، بەدبەختی و ڕێگر و ھۆکاری چەقبەستنی ھزریی بزووتنەوەکە!\nوەک وتم، خۆھوشیاریی بەرەنجامی ئەزموونگیری بەردەوامی کۆڕی خەباتە و لە دەرەوەی خەباتی جەماوەریی خودی ژنان یا کرێکاران بوونی نییە و ئەگەر ھەشبێت، ئەوا دژە و ئامانجی دەستەمۆکردنی لە پشتەوە وەستاوە ! ھیچ کەس ھێندە نانەوایەک لە نانکردن نازانێت، ھیچ کەس ھێندەی جوتیارێک لە کشت نازانێت، ھیچ کەس، ھێندەی خودی کرێکاراێک، یا ژنێک لە ستەم تێناگات و دەرکی شێوازی خەبات و چەکە کاراکانی ناکات!\nمن دەتوانم، لەوە تێبگەم و دەرکی ئەوە بکەم، کە بۆ ئەندامانی گۆشکراوی پاگەندەی ناکەتوارییانەی پارتەکان، کاتێک کە دەگەڕێنەوە کوردستان، یەکسەر تووشی شۆک دەبن و شەپۆلی دەسەڵاتخوازیی ڕاپێچیاندەکات. داوای لێبورد لە خوێنەر دەکەم و ھیوادارم نووسەریش ئەمە بە ھێرش و فشارێکی کەسیی لێوەرنەگرێت.\nکاتێک کە پارتەکەی نووسەر، لە ناوەڕاستی نەوەدەکانی سەدەی ڕابوردوودا، لەسەر بنەمای ڕاپۆرتێکی ھەڵە کە بە ڕابەرەکەیان درابوو، خۆیان لێبووبووە ھێزی سێیەمی سەردەمی جەنگی نێوخۆیی ینک و پدک، بەڵام کاتێک کە بەشداری ھەڵبژاردنی شارەوانییەکانی پارێزگەی سلێمانیان کرد، تەنانەت ئەندامانی خێزانەکانی خۆشیان دەنگیان پێنەدابوون. وەھا سەرەنجامێک تووشی شۆکێکی کردن، کە بۆ ھێزگرتنەوە، ناچار دەستییان بە پشتێونەکەی (دکتۆر مەحموود عوسمان)ەوە گرتبوو و ھەفتانە وەک ھەنگوینیان لە کونەداردا دۆزیبێتەوە، کۆڕیان بۆ دەگێڕا.\nھەروا کاتێک کە دەسەڵاتی بەعس کۆتاییھات، ڕایانگەیاند، کە ستەمی نەتەوەیی کۆتاییھاتووە و یەکسەر ڕوویان لە خوارووی عیراق نا و کەوتنە پاگەندە بۆ سکیۆلاریستبوونی کۆمەڵگەی عیراق و ملنەدانی خەڵکی عیراق بە ئیسلامییەکان و مەزھەب، بەڵام کاتێک شەقی ڕۆژگار بۆی سەلماندن، کە دونیا بە پاگەندەسازی ناگۆڕێت، ئەندامانی بەدبەخت دیسانەوە تووشی شۆک بوونەوە و ناچار گەڕانەووە سەر قەوانە کۆنەکەی جارانیان (ڕیفراندۆم) و پارتێکی دیکەیان بەناوی کوردستانەوە، قوتکردەوە! دیسانەوە ئەم جارەش بۆ ڕاکێشانی خەڵک و فریودانیان بە پارتایەتی، کەوتنەوە لێدانەوەی قەوانی سکیولاریستبوونی کۆمەڵگەی کوردستان و ئەوەی جێگەی مەلا و مەزھەبی تێدانابێتەوە. بەڵێ لەم بارەدایە، کە نووسەر بەنیازی بەرپاکردنی شۆڕشێک لەنێو ژنان لەتەک کۆمەڵێکی دیکە، دەگەڕێتەوە کوردستان، بەڵام ڕووبەووبوونەوەی لەتەک کەتوار و باری ھوشیاریی تاک و کۆمەڵگەی کوردستان، تووشی شۆکێکی ئاوای دەکات، کە دەسەڵاتی بۆرجوازی کورد بە "دەسەڵاتی خۆماڵی" بناسێت و پشت لە کۆمونیزمەکەی بکات. چونکە بەھەمان تێڕوانینەوە، کە پێیوابوو، کۆمونیزم داھێنراوی مارکس و ئەنگلس و لێنین و (مەنسووری حیکمەت)ە، خەریکە سەرچەشمەی ڕزگاریی ژنان بۆ ئەوروپا دەگێڕێتەوە و ئازادیخوازیی ژنانیش بە ئایدیۆلۆجیای پان-فێمینیزمی ئەوروپییەکان، وابەستەدەکات.\n" یەکەم : ژنانێک که پرسی ژن ده‌که‌نه به‌شێک له پرۆژه‌ی نه‌ته‌وایه‌تی و ڕزگاری نه‌ته‌وه تێڕوانینێکی ئێجگار پیاوانه‌یان هه‌یه بۆ پرسی ژن. ئه‌مانه پێیان وەهایه ماف و ئازادی ژنان ده‌سته‌به‌ر ناکرێ و مه‌حاڵه، تاوەکو نه‌ته‌وه‌ی کورد نه‌بێته خاوه‌نی ده‌وڵه‌ت. "\nمنیش پێموانییە، کە پرسی ڕزگاری ژنان و یەکسانی ھەمەلایەنەی ژنان و پیاوان، وابەستەی پرسی ڕزگاری نەتەوەیی بێت، ھەرچەندە ھەبوونی ڕزگاری ھەر یەکەیان کارایی لەسەر ئەوی دیکەیان دادەنێت، بەتایبەت ڕزگاری ژنان لە ڕووی کولتووری و خۆھوشیاریی تاکەوە، کاراییەکی زۆر لەسەر ئامادەنەبوونی تاکی کۆمەڵگەی ژێردەستە بۆ ملدان بە داگیرکار، دادەنێت. بەم جۆرە، لەبەرئەوەی کە پرسەکە دەگەرێتەوە سەر ویست و ئامادەیی تاک بۆ ڕزگاربوون و ھەموو ڕزگاربوونێک لە تاک و لە دەروونی تاک و لە خوارەوەی کۆمەڵگەوە، کە تاک کۆڵەکە و بچووکترین یەکەیەتی، دەستپێدەکات، کەواتە مەرجی ڕزگاربوونی تاک، ئازادی خودیی تاک و ئامادەیی و شۆڕشگێڕانەی تاکە بۆ ڕزگاربوون، نەک پێچەوانەکەی؛ ئیدی ئەو ڕزگابوونە ڕزگاری ژنێک بێت یا ڕزگاری کرێکار و جوتیار و خوێندکار و منداڵ و کەمئەندام و خانەنشینێک بێت لە نایەکسانی ئابووریی و پلەدوویی پێگەی کۆمەڵایەتی و کۆیلەتی سیستەمی ڕێکخستن و سیستەمی پەروەردە و خوێندن و بەرێوەبەرایەتی.\nبەپێچەوانەی بۆچوونی نووسەرەوە، ئەو تێڕوانینە پیاوانی نییە. چونکە یەکەم، گشتگیرکردنی تێڕوانێک بەسەر گشت پیاواندا، لە بیرتەنگی ڕەگەزپەرستانەی فێمینیزمی دەسەڵاتخوازەوە سەرچاودەگرێت، دووەم، ئەوە تەنیا پرسی ڕزگاری ژنان و تەنیا کۆتایی ستەم لە ژنان نییە، کە پارتەکان و ڕامیاران و دەسەڵاتداران و ئۆپۆزسیۆنی دەسەڵاتخواز بەکۆتاییھاتنی ستەمی نەتەوەیییەوە دەیبەستنەوە، بەڵکو ھەموو پرس و داخوازییەکی کۆمەڵایەتیی و ئابووریی دیکەی تاکی چەوساوەی ناڕازی، بە داھاتوو دەسپێرن، لەوانە پرسی ژنان، کرێکاران، جوتیاران، خوێندکاران، منداڵان، فەرمانبەران، بێکاران، خانەنیشنان و ..تد پارتەکان و ڕامیاران چ لە سەردەمی شاخ و چ لە ئێستاشدا، چارەسەری پرسەکان بە داھاتوویەکی نادیار دەسپێرن. ئەمەش باشترین بەڵگەی "خۆماڵی" نەبوونی دەسەڵات و نەتەوەیینەبوونی دەوڵەتە ! ئیدی نووسەر دەخوازێت لە پشت دێوجامەی "دەسەڵاتی خۆماڵی" و "دەوڵەتی نەتەوەیی"دا چ پەیامێک بە گوێی ژناندا بدات؟ ئامانجی لە پیاوانیکردنی تێڕوانینی دەسەڵاتداران، چییە؟\n" سێهەم: ژنانی کۆمۆنیستیش که پێیان وایه فێمینیزم دژ به به‌رژه‌وه‌ندی چینا‌یه‌تی و خه‌باتی کرێکارانه. ژن و پیاو نابێت له‌م خه‌باته‌دا جیابن، خۆ ئه‌گه‌ر چینی کرێکار شۆڕشێ کرد ئه‌وا مافه‌کانی ژنان به شێوه‌یه‌کی ئوتۆماتیک حه‌ل ده‌بن له کۆمه‌ڵگادا. وه مافی ژن ته‌نها له کۆمه‌ڵگایه‌کی سۆشیالیستیدا ده‌سته‌به‌ر ده‌کرێ. "\nکەس ناتوانێت نکۆڵی لە چەوتی ئەو بۆچوونە بکات، بەڵام دوو شت ھەن، نابێت لەبیرمان بچن، یەکەم فێمینیزم وەک خێوەتی گشتیی ڕەگەزی ژنان نا و دووەم، ھەموو کۆمونیستەکان ئاوا بیرناکەنەوە، من بەخۆم ھەرچەندە کۆمونیست نیم، بەڵام ھاوڕێیانێکی کۆمونیستم ھەن، کە دژی ئەو بۆچوونەن، ھەروەھا لەبیرماننەچێت فێمینیزمی دەسەڵاتخواز (بەدیاریکراوی باڵە بۆرجوازییەکەی) دوژمنی خەباتی سۆشیالیستییە و بەدوژمنکردنی پیاوانیش، ھەر لەپێناو ئەو ئامانجەیە و وەک زایۆنیزم تەنیا ڕۆڵی جیاکردنەوە و دوژمنسازی دەگێڕێت!\nھەروەھا نە کۆمەڵگەی سۆشیالیستی لە شەو و ڕۆژێکی کودەتای پارتی پێشڕەودا سەرھەڵدەات و نە سۆشیالیزمی پارتیی و دەوڵەتیی لەتەک ئازادی و سەربەخۆیی تاکدا دێنەوە! بەڵام دیسانەوە، سەیرە نووسەر ئاوا قساندەکات، ھەروەک وەک بێژی بەخۆی لە دەرەوەی ئەو تێڕانینەوە ھاتبێت! بەڵام ڕاستییەکەی خودی نووسەر دوو دەھەیە، ھەڵگری ئەو بۆچوونەیە و ئەگەر بەتەواوەتیش لەتەکیدا کۆک نەبووبێت، ئەوا بەجۆرێک بێدەنگەی ھەڵبژاردووە و چاوپۆشی لێکردووە. ئایا دەکرێت بزانین، ئەو ھۆکارانە چین، ئاوا لە نووسەر دەکەن، کە وەک شۆڕشەکەی پارتی پێشڕەو، لە شەو و ڕۆژێکدا دونیاکەی خۆی بگۆڕێت و خۆی نەناسێتەوە و ببێتە ڕەخنەگر و ڕەتگەرەی بێبەزیی کتوپڕی کۆمونیزمەکەی؟\nھەڵبەتە ئەوەی لای من جێگەی ڕەخنەیە لە نووسەر، ئەوە نییە، کە وازی لە پارت یا پاشکۆیی پارت ھێنابێت، یا ڕەتکردنەوەی فیمینیزمی مارکسیستی بێت، بەپێچەوانەوە من بۆ وازھێنان لە پارت و کۆتاییھێنان بە پاشکۆیی ئایدیۆلۆجیای پارت، دەستخۆشی لێدەکەم، بەڵام، ھێندەی سەردەمی فێمینیزمە پارتییەکەی، پان-فێمینیزمەکەشی جێگەی ڕەخنەیە، چونکە ھەردوو فێمینیزمەکە دوو فارگۆنی شەمەندەفەرێکن، کە یەک ھێڵی ھاتووچۆیان ھەیە، ئەویش پێکھاتەی قوچکەیی و سەروەریی دەستەبژێری ئابووریی و ڕامیارییە!\n" ئه‌م سێ ڕه‌وته سیاسیه‌ی که له کۆمه‌ڵگای ئێمه‌دا کارده‌که‌ن به‌هێز یان لاواز، و ژنانێک که‌سه‌ر به‌و ڕه‌وتانه‌ن له کارو چالاکی و گوتاریاندا ئه‌و خه‌ونه پیاوانه‌یه ڕه‌نگداده‌ته‌وه. که تۆی ژن ده‌بیت چاوه‌ڕێ بیت تا ده‌گه‌ینه ئه‌م ئامانجه، جا ده‌وڵه‌تی نه‌ته‌وه‌ی کورد بیت، یان خه‌لافه‌تی ئیسلامی یان سۆشیالیزم ئه‌وا ژنان ئێوه‌ش ئازاد ده‌کرێن. واته ئێمه‌ی پیاوان ئازادتان ده‌که‌ین و پاداشتتان ده‌ده‌ینه‌وه! به‌ڵام ژنان ئێوه سوپاسگوزاری ئێمه‌ی پیاو بن که له‌دونیای سیاسه‌تی پیاوانه‌ی خۆماندا جێمان کردونه‌ته‌وه. "\nبەڵام ئایا پان-فێمینیزمەکەی نووسەر، پەیامێکی دیکەی پێیە، کە لەوانەی سەرەوە جیاوازبێت؟ ئەوە نییە، کە خودی نووسەر، لە دەرەوەی بزووتنەوەی ڕزگاریخوازانەی ژنان و لە دەرەوەی خۆھوشیاریی تاک و لە دەوەرەی مێژوو بۆ تیئۆری دەگەڕێت و وەرگێڕانی سەرچاوەکانی ئایدیۆلۆجیای پان-فێمینیزم، دەخاتە سەروویی لیستی کاری خۆی یا ھاوبیرانییەوە و وەک تاکە چارەسەر و ڕێگەچارە پێشنیاری دەکات؟!\nبۆ من، خاڵی نێوکۆیی ئەو سێ ڕەوتەی سەرەوە، تەنیا چۆنیەتی تێڕوانینیان بۆ چارەسەری ستەمی ژنان نییە، بەڵکو خاڵی نێوکۆییان، پێکھاتەی قوچکەیی ڕێکخستن، پاشکۆکردنی تاک بۆ ڕابەر و سەرکردایەتی، سڕینەوەی ڕۆڵی تاک لە کۆگەرایی قوچکەییدایە، ھەروەھا بەڵێنی سەرخەرمانە، کە ڕزگاریی و ئازادی و یەکسانی ھەمووان بە بەدەسەڵاتگەییشتنی خۆیان دەبەستنەوە ! ئایا نووسەر و ھاوبیرانی لە کوردستاندا شتێکی جیاواز لەوەی پارتەکان و دەسەڵاتیان خستووەتەڕوو؟ تکایە جیاوازییەکان کامانەن؟\nبە بۆچوونی من، یەکێک لە گرفتە سەرەکییەکانی تاکی چەپگەرا، ئەوەیە، کاتێک کە لە کۆیلەتی خۆی لەنێو ڕێکخستنی قوچکەیی (ھیرارشی) و وابەستەیی و ملکەچی خۆی بۆ کەسانێک بەناوی ڕابەر و ئاوەزی پارت، دادەچلەکێت، یەکەم شت لەجیاتی ئەوەی بێت و ڕەخنە لە ڕابوردووی خۆی بگرێت و لە ڕێگەی ڕەخنەیەکی ڕادیکاڵ و ئاوەزپەسەندەوە بە خۆھوشیارییەکی متمانەدار و جێگیر بگات، دەکەوێتە ھەوڵی شاردنەوە و سڕینەوە و نکۆڵیکردن لەو ڕابوردووی خۆی. ئەمەش ھەردەم ڕووبەڕووی مەترسی خۆھاویشتنەوە نێو قەوارەیەکی دیکەی قوچکەیی یا ئەوەی بەخۆی دەکەوێتە ھەوڵی دۆمینەتکردنی کەسانی دیکە و بەو جۆرە ئەو ڕێچکە نالۆجیکییەی، کە لە ھەرەسھێنانی ئیمپراتۆری بۆلشەڤیکەکانەوە دەستیپێکردوە، نەوە لە دوای نەوە، چەپەکان بە یەکتری دەبەخشن و دەسەڵات و ھێزە دژە-شۆڕشەکان ھێزی کۆمەڵایەتیی لێوەردەگرن!\n" ئەوەی گرنگەر لێرەدا ئاماژەی پێبدەم ئەوەیە، کەژنی کوردیش بێ ستراتیژ نین له‌م حیزبانه‌دا، ئه‌وانیش حه‌زبه چێژی پله و پایه‌و به‌شدار بوون له‌و ده‌سه‌ڵاته‌ی پیاواندا ده‌که‌ن. ته‌نانه‌ت ئه‌گه‌ر ڕۆلیان سیمبۆلیش بێت چێژ وه‌رده‌گرن. وه هه‌ندێک جار هه‌ر ئه‌م ژنانه هۆشیارانه یان نا هۆشیارانه زۆر گورزی کوشندە ده‌ده‌ن له خه‌باتی ژنان. له ڕووی فیکری و تیۆری یه‌وه لاوازن، کۆمه‌ڵێک کڵێشه‌ی سیاسی ده‌ڵێن وهه‌ندێک کارو چالاکی ڕۆتین دووباره ده‌که‌نه‌وه. ئه‌مانه نه‌یان توانیوه هۆشیاریه‌کی قووڵ له‌لای تاکی کورد به ژن و پیاوه‌وه دروستبکه‌ن. "\nنووسەر لەم پەرەگرافەدا چەند پەیام بە ئێمەی خوێنەر دەدات؛ پەیامی یەکەم، " ژنی کورد بێ ستراتیژ نین " و ستراتیژێک کە بۆ نووسەر سەرنجراکێش و پێشنیارە، حەزکردنی ژنانی کوردە لە پلەو پایە و دەسەڵاتداری و بەجۆرێک ئەرێنی دەنرخێنێت، ئەمەش بۆ ستراتیژی فێمینیزمێک دەگەڕێتەوە، کە نووسەر بووەتە ئاڵاھەڵگری.\nپەیامی دووەم، " ڕۆڵی ئەو ژنانە سیمبولییە " و ئەمەیان نەرێنی دەنرخێنێت و من وەک خوێنەرێک ئاوا لە پەیامەکە تێدەگەم، کە ئەگەر ڕۆڵی ژنانی نێو پارتەکان، سیمبولی نەبووایە و ڕۆلێکی کارایان ھەبووایە، ئەوا نووسەر ڕۆڵەکەیانی بەرز دەنرخاند، ئەمەش دەکاتە ڕەتنەکردنەوەی پارتایەتی، ھەرچەندە نووسەر چەند دێڕ پێشتر بەڕواڵەت وابەستەیی ڕێکخراوەکان بۆ پارتەکان ڕەتدەکاتەوە. بۆ منی خوێنەری بە سەرنج، ئەمە بانێکە و دوو ھەوا. چونکە کاتێک کە چالاکانی ژنان لە پارتەکاندا، ئەندام بن، زۆر ئاسایی بەپێی پەیڕەوی پارتایەتی لە چەپەوە بۆ ڕاست، دەبێت ملکەچی پەیڕەووپرۆگرامی پارتەکەیان بن، ئەمەش بەواتای ملکەچی ھەموو چالاکی و کردارەکان کە ئەمندامی پارت لە ژیانی ڕۆژانە و کۆمەڵایەتییدا ئەنجامیاندەدات، دەبێت لە خزمەتی ڕامیارییەکانی پارتدا بن، کە دواجار دەکاتەوە پاشکۆیی ژنان و ڕێکخراوەکانی ژنان بۆ پارتی پێشڕەو و قوماندە!\nپەیامی سێییەم، " ھەندێک جار ئەو ژنانە ھوشیارانە یا ناھوشیارانە گورزی کوشندە لە خەباتی ژنان دەدەن .... " دیسانەوە، لەبەرئەوەی کە نووسەر پارتایەتی ڕەتناکاتەوە و نایھەوێت لە ڕەگەوە ھۆکارەکانی سازش و پاشکۆیی ڕێکخراوەکان و ژنان ببرێتەوە، تەنیا ھەندێک جار ڕەخنەیان ئاراستەدەکات و نایھەوێت پەردە لەڕووی ئەو ڕاستییە لابدات، کە ھەموو پارتەکان و ژنانێک کە ئەندام و وابەستەی پارتەکان و ڕێکخراو پاشکۆکانی پارتەکانن، ھەموو کاتێک و لە ھەموو گۆشەیەکی ئەم جیھانەدا، ئەوە ئەوانن، کە گورزی کوشندەی یەکەم لە بزووتنەوە کۆمەڵایەتییەکان دەدەن، وەک خوێنەرێک پێمخۆشە نووسەر نموونەیەکمان بداتێ، کە پارت و ژنانی ئەندامی پارت و ڕێکخراوە پاشکۆکانی پارت، گوزریان لە بزووتنەوەی ژنان نەدابێت و بۆ تاقە جارێک لە بەرژەوەندی و سەرکەوتنی خەباتی ئازادیخوازانەی ژنان، کار و چالاکییان کردبێت ؟!\nبە بۆچوونی من ھەر کات چالاکانی بزووتنەوەی کۆمەڵایەتی و جەماوەریی بوونە ئەندامی ھەر پارتێک چ چەپ و چ ڕاست، بخوازن یا نا، بە نەچاری دەبێت لە بەرژەوەندی پارتەکەیان ئەو گورزە لە بزووتنەوەکان بدەن، چونکە چالاکی ناسەربەخۆ [ئەندام و لایەنگری پارت و دەوڵەت]، سەربەخۆیی ئەوەی نییە، وەک ھەر تاکێکی ئازاد لە دەرەوەی بازنەی پەیڕەوپڕۆگرامی پارتەکەی، بیربکاتەوە و بڕیاربدات و خەباتبکات!\nپەیامی چوارەم، " لە ڕووی تیئۆرییەوە لاوازن و کۆمەلێک کلیشەی ڕامیاریی دەڵێنەوە و ھەندێک چالاکی رۆتین دووبارە دەکەنەوە ... ئەوانە نەیانتوانیوە ھوشیارییەکی قوڵ لەلای تاکی کورد بە ژن و پیاوەوە دروستبکەن .... " سەرنجگەلی لەم چەشنە ھەم لە ڕوانگەی باڵابوونی دەستەبژێرییەوە و ھەم لە ڕوانگەی ڕامیارییەوە ھەڵسەنگاندن بۆ توانای کەسەکان دەکەن و ھەم وردەگلیی و ڕەخنەی ڕواڵەتیین لە دیاردەکان! وەک دەزانین، ڕەخنە لە ڕواڵەت، ھیچ لە کڕۆک ناگۆڕێت، بەڵکو ڕیفۆرمی دەکات، واتە ئەگەر بشتوانێت ببێتە فشارێکی ناچارکەر، ئەوا لە باشترین باردا، دەسەندکاران ناچار بە گۆڕینی ڕواڵەت (فۆرم) دەکات. ئەگەر لەمانەش بگوزەرێن، ئەوا کۆمەڵێک گرفتی دیکە لەو وردەگلییانەدا دەبینین، کە تیئۆری واتە ھۆش بە بنەما دادەنێت و نەبوونی تیئۆری بە ھۆکاری دژەخەباتیان دەزانێت. ئەمەش بۆ گیرۆدەیی و وابەستەیی خودی نووسەر لە دوولاوە بە تیئۆرییەوە دەگەیێنێت، کە لەلایەک خەبات و ناڕەزایەتی بە بەرھەمی ھەبوونی تیئۆرییەوە دەبەستێتەوە، کە ھاوکات ڕێخۆشکەرە بۆ ھاندەرە کەسییەکە، واتە ھۆکاری دووەم، کە خۆی وەک تیئۆریکار یا تیئۆریدار دەبینێت و خۆی وەک سەرچاوەیەک پێشنیاردەکات!\nھەروەھا ڕواڵەتییانە لە ھۆکاری کێشەجوینەوەی ئەندامانی پارت و چالاکی ڕۆتینانەیان دەڕوانێت! ئەو خۆی لەوە لادەدات، کە ھۆکارەکەی بۆ ھەبوونی خودی پارت وەک پێشرەو دەگەڕێتەوە، کە ئەندامانی دەبەنگدەکات و کلێشەییانە پەروەردەیاندەکات و ڕۆڵە مێژووییەکانیان وەک تاک، تا ئاستی کۆمەلێک چالاکی ڕۆتینی ئاھەنگێڕان بەبۆنەی لەدایکبوون و مردنی ڕابەر، دامەزراندنی پارت و دروستکردنی ڕێکخراوە بەناو جەماوەریی و ژنییەکان، شەڕەدەندووک لەتەک لایەنگران و ئەندامانی پارتەکانی دیکە و پاگەندەکردن لە سەردەمی ھەڵبژاردنەکاندا بۆ پارتەکانیان و چوونە نێو بزووتنەوە جەماوەرییەکان بە ئامانجی دەستەمۆکردن و سیخوڕیکردن بەسەریانەوە و ..تد. ھۆکاری گشت ئەمانە، سەربەخۆنەبوونی تاکە، ئەندامبوونی تاکە لە پارتەکان و پاشڕەویی دەستەبژێراندا، ئاوەژوو دیدتنی ھاوکێشەکانە، لنگاوقوچ سەیرکردن و دانانی ھاوکێشەی خەبات و تێئۆرییە، گەڕانەوەیە بۆ خوا وەک سەرچاوەی ئاوەز چ لە شێوەی ڕابەر و چ لە شێوەی پارت و دەوڵەتدا!\nکاتێک کە ئەمە ئەرک و ڕۆڵی ئەندامانی پارت [لەم بابەتەدا ژنان] بێت، ئیدی چاوەرێکردنی ئەوەی بتوانن ھوشیاری قوڵ لەلای تاکی کورد بە ژن و پیاوەوە دروستبکەن، چاوەڕوانییەکی ناکەتوارییە!\n" بیست و دووساڵ له‌م جۆره کارکردن و گوتاره کاتی به‌سه‌رچووه، ئه‌وه‌ی هه‌ستی پێده‌کرێت، بۆشاییه‌که بۆ دروستکردنی هۆشیاریه‌کی ژنانه. ده‌کرێ ئه‌مه وه‌کو شه‌پۆلێک له کارو چالاکی ژنانه پۆلێنبکرێت و ئیتر سه‌ره‌تای ده‌ستپێکردنی شه‌پۆلێکی تر ده‌بینم. ئه‌م جاره به کارو تیۆر و تێڕوانینی ژنان بۆ شیکاری و تیۆریزه کردنی چه‌وسانه‌وه‌و پله‌دووی خۆیان له کۆمه‌ڵگەدا. دوور له مه‌وعیزه و ئامۆژگاری پیاوانی ناو پارتە سیاسیەکان. هه‌ربۆیه‌ش ئه‌و فۆبیایه‌ی که هه‌یه به‌رامبه‌ر به پرسی ئازادی ژن و فێمینیزم و ته‌نانه‌ت جێنده‌ریش له‌وه‌وه سه‌رچاوه‌ی گرتوه که، سه‌ره‌تایه‌کی تازه هه‌یه و کولتوره جیاکان کاری تێداده‌که‌ن. "\nپێش ھەموو شت، حەزدەکەم لە نووسەر بپرسم، کاتێکلە کوردستان ئەو تیئۆرییەی، کە ئەو دەیکاتە گۆچانەکەی موسی، بوونی نەبێت و بزووتنەوەیەک کە ئەو خوازیارییەتی بوونی نەبێت، ئیدی ترس (فۆبیا) لەلای پیاوان چۆن سەرھەڵدەدات و چۆن دەتوانێت بوونی ھەبێت؟ ترس لەو ساتەوە دروستدەبێت، کە نامۆیەک لە کۆمەڵگە [بازنەی کولتوورییدا]دا پەیدابووبێت، بۆ نموونە ترسی تاکی ڕەیسیست لە کەسانی کۆچەر، لەو ساتەوە دەستپێناکات، کە کۆچەرەکان لە وڵاتی خۆیاندا، بۆ ڕەسیستەکان نامۆن، بەڵکو لەو ساتەوە دەستپێدەکات، کە ڕوو لە وڵاتی ڕەیسیستەکان دەنێن، بەتایبەت کاتێک کە خەریکە ھەژماریان ڕوو لە زیادبوون دەبێت! لەسەر ئەم بنەمایە، سەرەتا و کۆتایی دەربڕینەکانی نووسەر بۆ یەکدی پارادۆکسن!\nمن ئەوەی نووسەر بە فۆبیا ناوی دەنێت، بە کاردانەوەی دەزانم، کاردانەوە بەرامبەر ئایدیۆلۆجیایەکی دژە-پیاو، ئەمەش شتێکی ناھوشیارانەی سروشتی و ئاساییە، چونکە ھەموو بوونەوەرێک کە ھەست بەوە بکات، کە ڕووبەڕووی دژایەتی دەبێتەوە، سەرەتا کۆئەندامەکانی دەکەونە خۆئامادەکردن بۆ بەرگری و پاشان بیری لێدەکاتەوە و دژە-ئایدیۆلۆجیای بۆ سازدەکات، لەم بارەوە دەبینین، کە لە بەرامبەر ژنانی دژە-پیاودا، دەنگی پیاوانی دژە-ژن لە سەرھەڵداندایە و ئەمەش سەنێرگەیەک بۆ سەردەرھێنانی کارگی ژەھراوی چێدەکات!\nکاتێک دەتوانین، ئەوە بە فۆبیا ناوبنێین، ئەو ئایدیۆلۆجیەی کە نووسەر بە ڕزگارکەری ژنان ناویدەبات، قسە لە ئافراندنی زەمینەی خۆھوشیاریی یەکسانی ھەمەلایەنەی مرۆڤەکان بکات، ئەو کات دەتوانرێت کاردانەوەی مرۆڤە کۆنەپەرست و دژە یەکسانیخوازەکان، بە فۆبیا ناوببرێت. بەڵام کاتێک کە لەلای پیاوێکی ناھوشیار، لە بەرامبەر پاگەندەی [ھوشیارانە و ناھوشیارانەی] دژەپیاودا، ترس لە ھەڵوەشاندنەوەی پەیوەندییە کۆمەڵایەتییەکان و ترس لە دروستبوونی جیایی و ھەڵوەشاندنەوەی پەیوەندییە ناھاوڕەگەزییەکان،دروستدەبێت، ناتوانین بە فۆبیا بەرامبەر ڕزگاریی ژن ناوببرێت!\nپان-فێمینیزم، لە جیاتی پاگەندەکردنی ڕزگاری ھەموو تاکەکان لە لیتەی کۆنەپەرستیی و دەمارگریی ڕەگەزیی، خوازیارە کوتەک لە دەستی پیاوان بسێنێتەوە و بیداتە دەستی ژنان، ئەمە ئەو دەنگە تەنکئەندێشەیە، کە پێیوایە، ئەگەر لە کۆمەڵگەدا ژنان لە جێی پیاوان سەروەربن واتە لەجیاتی کۆمەڵگەی پاتریاکی، کۆمەڵگە ماتریاکی ھەبێت، ئەوا سەرکوت و نایەکسانی و ناداوەری نامێنێت و توندوتیژی بەسەردەچێت، ئەمە ھەمان دەنگە کە پێیوایە، ئەگەر لە کۆمەڵگەدا لەجێی پارتێکی ناسیونالیست یا ئایینی، پارتێکی کۆمونیست سەروەربێت یا لەجیاتی چینی بۆرجوا، چینی کرێکار سەروەربێت، ئیدی کۆتایی بە مێژووی چەوسانەوە دێت. ئەمە بەدبەختییە، ئەمە ڕواڵەتگەرییە، ئەمە دۆشدامانە لەبەردەم کەتواردا، ئەمە قوفڵدانە لە بیرکردنەوە ! چونکە تێنەگەییشتنە لە ھۆکاری سەرھەڵدانی سەروەری و پایەکانی مانەوە و ھێزە پارێزەرەکانی ! لە بارێکی ئاوادا، زۆر ئاساییە، کە پیاوانی ناھوشیار و تێنەگەییشتوو لە بنەما ئایدیۆلۆجییەکانی پان-فێمینیزم، وەک سروشتیترین کاردانەوەی دوور لە تێڕامان و ئەزموونگیری، بکەونە خۆ و پێکھاتەی دژ لەسەر ھەمان کێش و سەروا بۆ بەرگری لە خۆیان دروستبکەن و بەو کارەش بازاری کۆمەڵێک دەسەڵاتخوازی دیکە گەرمبکەن، ھەروەک چۆن ناسیونالیزمی کورد لە بەرامبەر ھێرشی ناسیونالیزمی داگیرکەردا، دەست بۆ ھەمان ئایدیۆلۆجیا دەبات و بازاری کۆمەڵێک دەسەڵاتخواز گەرمدەکات، وەک ئەوەی ئەمڕۆکە دەسەڵاتخوازانێک، کە بە قۆستنەوەی خۆشباوەڕیی بە ناسیونالیزم و بە ڕشتنی خوێنی ھەزاران لاوی کرێکار و زەحمەتکێشی ناھوشیار، لەسەر تەختی دەسەڵات دانیشتوون ! قسەکەرانی (پان-فێمینیزم)یش بەو ئاراستەیە و لەسەر بنەمای ئەزموونگیریی لە ڕابوردووی دەسەڵاتخوازانی پێشخۆیان، دەیانەوێت بە دەسەڵاتبگەن !\n" ژنان خۆیان له‌م کێشمه کێشه‌دا ده‌بێت بزانن قازانجی گشتی یان له کوێدایه و کام فیکر و کام کامپ هه‌ڵبژێرن. ئه‌م شه‌پۆله تازه‌یه ئه‌رکێتی تیۆریزه‌ی هه‌موو لایه‌نه‌کانی ژیانی ژن بکات. وه ده‌ستپێشخه‌ر بێت بۆ دروست کردنی هۆشیاری یه‌کی فێمینیستی و ستراتیجی خه‌باتێک له‌به‌رامبه‌ر بێ مافی ژناندا. "\nنووسەر لە کۆتایی پەیامەکەیدا قسە لە "قازانجی گشتی ژنان" دەکات، کە بە واتا و دەربرێنێکی دروستتر دەکاتە "بەرژەوەندی گشتی" . ئایا ژنان چینێکی کۆمەڵایەتی یا توێژی چینێکی کۆمەڵایەتین یا ڕەگەزێک، کە تاکەکانی ئەندامی چین و توێژە کۆمەڵایەتییەکانن؟ لە سەرەتای ساڵی دوو ھەزاردا بەم ئاراستەیە وتارێکم لە ژمارە یەکەمینەکانی (گۆڤاری دالیان)دا بڵاوکردەوەتەوە، لەبەرئەوە لێرەدا زۆر لەسەر ئەم پرسیارە ناوەستم، بەڵام بەبۆچوونی من، بەبێ وەڵامدانەوە بەم پرسیارە، ناتوانین قسە لەسەر ڕێگەچارەی کۆتاییھێنان بە ھەڵاواردنی ژنان بکەین، چونکە کاتێک ئێمە نەزانین ئەوە دیاریبکەین، کە ئایا ژنان چین و توێژی کۆمەڵایەتین یا نا، ھەرگیز ناتوانین بیر لە چۆنیەتی شێوەی ڕێکخستن و شێوازی خەبات و میکانیزمەکانی چۆنیەتی بەرەوپێشبردنی خەباتەکەیان بکەینەوە و ناشتوانین ڕادیکاڵانە سەنگەر لە ستەمکاران بگرین!\nئەگەر ژنان چینێکی سەربەخۆی ناکۆمەڵایەتی بن، ئەوکات دەتوانین بە ئاراستەی تێروانینی دژە-پیاوانەی پان-فێمینیستەکان بچین، کە دەخوازن لە ھەموو مەیدانەکانی خەباتی کۆمەڵایەتییدا ژنان بە ھەستەوەریییەکی ترسەکییانە (فۆبیانە) لە پیاوان داببڕن، تاوەکو لەسەر زەمینەکانی خۆشباوەڕیی ژنانی ناڕازی بەو ئایدیۆلۆجیایە، سەروەریی و دەسەڵات و پێگەی ئابووریی بۆ خۆیان مسۆگەربکەن. بەڵام وەک دەبینین، ژن لە کۆمەڵگەدا دایکە، خوشکە، ھاوسەرە، نەنکە، کچە، کرێکارە، جوتیارە، مامۆستایە، فەرمانبەرە، بێکارە، کەمئەندام و خانەنشینە، بەرێوەبەرە، سەرمایەدارە، دەسەڵاتدارە، کەواتە ژن وەک تاکی ھەر یەک لەو چین و توێژە کۆمەڵایەتییانە، خەباتی بۆ ئازادی و یەکسانی و دادپەوەریی لە چوارچێوەی خەباتی کۆمەڵایەتی و جەماوەریی ئەو چین و توێژە کۆمەڵایەتییانەدا و بە گرێدانەوەی بە خەباتە سەرتاسەرییە دژە سەروەرییەکە بۆ کۆمەڵگەی ئازاد، مەیسەر دەبێت، واتە ژن لە ڕێکخراوی سەربەخۆی خوێندکاراندا باشتر دەتوانێت داخوازییەکانی لەپێناو یەکسانی و ڕزگاریدا کۆمەڵایەتی بکاتەوە، تاوەکو لە دەرەوەی ئەو مەیدانە، چونکە بە ئامادەبوونی لەو مەیدانەدا دەتوانێت ڕزگاری ژنان و یەکسانی ژنان و پیاوان وەک ئەندامی ڕێکخراوەکە بەسەر ئەندامە پیاوەکاندا بسەپێنێت و داخوازییەکان لە داخوازی بالێکی کۆمەڵگەوە بکاتە داخوازی کۆمەلایەتی کۆمەڵگە، بەڵام بە پێچەوانەوە ھەر ڕێکخراوبوونێکی ڕەگەزپەرستانە و ھەر یەکگرتێک لەسەر بنەمای ڕەگەزیی، یەکگرتن و ڕەگەزپەستیییەکی دیکە بەرھەمدەھێڼیت و دەبێتە ھۆی چۆڵبوون و قەڵشبردنی مەیدانەکانی خەباتی کۆمەڵایەتی و دواجار تێکشکانی خەباتی چین و توێژە کۆمەڵایەتییەکان دژی سەروەریی و سەرکوت و نایەکسانی و ناداپوەروەریی کۆمەڵایەتی و ئەمەش تەنیا بە قازانجی دەسەڵاتداران و سەروەریی چینایەتی تەواودەبێت و ژنانی ئازادیخواز و ناڕازی نەک ھیچ قازانجێک لەو دابڕانە ناکەن، بەڵکو گەورەترین باجی بۆ دەدەن و تەنیا دەستەیەک لە ژنان کە فێمینیستە دەسەڵاتخوازەکانن وەک ھاوبەرژەوەندی پیاوانی دەسەڵاتدار، لێی بەھرەمەنددەبن و وەک دەستەبژێرێک لە دانیشتن و کۆڕ و سیمینارەکاندا توانایی خۆیان لە دەستەمۆکردنی بزووتنەوەی ژنان بۆ دەسەڵات نیشاندەدەن و لە بەرامبەردا دەسەڵاتیش دەکەوێتە سیمبولکردن و کارێزماپێبەخشین و بەرزکردنەوە و بەرتەریپێدانیان تا ئاستی سوپەر-ژن. لەم بارەوە لە پاش ڕوخانی ڕژێمی بەعسەوە، ھەموومان بینەری سەودا و مامەڵە و نامەناردن و پلە و دەسەڵاتخوازیی و مووچەی مشەخۆرانەی کۆمەلێک لەو ژنانە بووین، کە ھەموو توانای خۆیان خستبووە پێناو گۆڕینیی کڕۆکی خەباتی ڕزگاریخوازانەی ژنان دژی سەروەریی، بە دانانی پیاو وەک دوژمن و ھۆکاری چەوسانەوەی ژن.\nلە کۆتاییدا ھیوادارم خوێنەری ھێژا، بەتایبەت ژنانی ناڕازی و ئازادیخواز، خۆیان بە وەڵامدانەوەی ئەم پرسیارەوە خەریکبکەن، بۆ ئەوەی لە پاوانگەریی سەروەرێکەوە نەکەونە داوی پاوانگەریی سەروەرێکی دیکە؛\nئایا بەڕاستی پیاو وەک تاک لەو خێزان و ڕێکخراو و پارت و دامودەزگەیانەدا، کە فێمینیستانی دەسەڵاتخواز دەخوازن وەک بڕیاردەر و سەرکوتگەر نیشانبدەن، بوونەوەرێکی سەربەخۆ و ئازادە و لەو ستەم و نایەکسانی و نادادروەییە کولتووریی و ڕامیاریی و ئابوورییانەی کە ژنانیان کۆیلە ڕاگرتووە، ڕزگاربووە؟\n• بەشی یەکەم: www.emrro.com/lepagendeykomonistbun1.htm


وەزارەتی ئیتلاعات هەڕەشەی ئێعدامکردنی لە زیندانییەکی سیاسیی کورد کرد\n11:44 - 31 پووشپەڕ 2720\nڕۆژی دووشەممە ٣٠ی پووشپەڕ، نووسینگەی وەزارەتی ئیتلاعات لە حەوشەی زیندانی ناوەندیی ورمێ، "حوسێن عوسمانی"، زیندانیی سیاسیی کوردی بانگهێشت کرد و هەڕەشەی ئێعدامکردنی لێکرد.\nبە وتەی سەرچاوەیەکی ئاگادار لە زیندانی ورمێ، سێ کارناسی وەزارەتی ئیتلاعات بەو زیندانییە سیاسییە کوردەیان ڕاگەیاندووە کە حوکمی لەسێدارەدانی دەبا لەگەڵ دوو هاودۆسیەکەی دیکەی، "دیاکۆ ڕەسووڵ زادە و سابیر شێخ عەبدوڵڵا" جێبەجێ بکرایەت.\nئەو سەرچاوەیە هەروەها دەڵێت: "ئەو سێ کارناسەی وەزارتی ئیتلاعات ئەو زیندانییە سیاسییەی بە کافر و تێرۆریست ناو بردووە و هەڕەشەی ئێعدامیان لێکردووە".\nئەو سەرچاوە ئاگادارە هەروەها دەڵێت: "حوسێن عوسمانی ڕایگەیاندووە کە بە حوکمی ٣٠ ساڵ زیندانییە تەعزیرییەکەی ناڕەزایەتیی دەربڕیوە، بەڵام کارناسەکانی وەزارەتی ئیتلاعات بە ناوبراویان ڕاگەیاندووە کە دۆسیەکەت بۆ هەر شوێنێک ڕەوانە بکرێت، لەلایەن کارناسەکانی ئێمەوە تاوتوێ دەکرێت و هەڵدەسەنگێندرێت".\nئەو زیندانییە سیاسییە کوردە، ڕێکەوتی ١٢ی ڕەشەمەی ساڵی ٩٢، لەلایەن هێزە ئیتلاعاتییەکانەوە دەسبەسەر و پاش ساڵێک لە دەسبەسەرکرانی لە ژووری تاکەکەسی، لەلایەن لقی یەکی دادگای ئینقلابی مەهاباد بە سەرۆکایەتیی دادوەر "ئەحمەد جەوادی کیا" لەگەڵ دوو هاودۆسیەی دیکە بە ناوەکانی "سابیر شێخ عەبدوڵڵا و دیاکۆ ڕەسووڵ زادە"، بە تۆمەتی "دانانەوەی بۆمب و هاوکاری لەگەڵ یەکێک لە حیزبە کوردییەکانی ئۆپۆزسیۆنی حکوومەتی ئێران"، بە ئێعدام مەحکووم کرا.\nحوکمی لەسێدارەدانی "حوسێن عوسمانی" لە دیوانی باڵای وڵات پێشێل و دواتر لەلایەن لقی ١ی دادگای ئینقلابی مەهاباد بە سی ساڵ زیندانیی تەعزیری و دوورخرانەوە بۆ زیندانی ناوەندیی ورمێ مەحکووم کرابوو.\nشەوی سێشەممە ٢٤ی پووشپەڕی ئەمساڵ، دوو زیندانیی سیاسیی کورد بە ناوەکانی "سابیر شێخ عەبدوڵڵا و دیاکۆ ڕەسووڵ زادە" خەڵکی مەهاباد، لە زیندانی ناوەندیی ورمێ ئێعدام کران.


دیموكراسی بە بێدەنگی!! ... خالد گڕاوی\nهەندێك كەسی بەناو سیاسی، هەندێ سیاسی بەناو دیموكراتخواز، لە پەیجە سێبەرەكان ، لەتۆڕی كۆمەڵایەتی فەیسبووك لەو پەیج و ئەكاونتانەی كە بەرگری لە لایەنێكی سیاسی دەكەن وایان لێهاتوە هەر ئەندام یان كادیرێكی حزبێكی بەرامبەر هەڵوێستێكی ڕەخنەگرانەی هەبێ لەسەر گەندەلی ، ناشەفافی، هەبوونی ناعەدالەتی، زیادبوونی پێشێلكاری یاسایی، ئەوە گرەوی یەكەمیان تاقی دەكەنەوە بەپارە وبەرتیل و پۆست پێدان رێگری لێدەكەن، ئەگەركەسەكان نەهاتبنە ژێرباری خواستەكانیان ئەوە لە رێگەی هەرەشەو ترساندنەوە هەولی وەستاندنیان دەدەن، گەر هەربەردەوام بوببن لەكارەكانيان، ئەوە دوا رێگەیان تاقی كردۆتەوە كە شێواندنی وێنەو دورستكردنی بەڵگە و نوسینەوەی چیرۆكی درۆئامێز وخستنەگەری قەلەمە ئامادەكانە بۆ دارشتنی مێژووی درۆینەو نوسینی كاری چەواشەكاری و بەلارێبردنی راستیەكان ، بۆ ئەمەش بەهەمووتوانایەكیان كار لەسەر لەكەداركردنی تایبەتمەندی كەسایەتیە كان دەكەن . .\nكاركردن لەسەر دورستكردنی بەڵگەنامەی چەواشەكاری شێواندنی سەرچاوە و مژاری مێژوویی و بەڵگەنامەی جێماو بۆتە دیاردەیەك، بۆ بەزۆر سەلماندنیشیان هەوڵ دەدەن کە سەرچاوە تەزویرەكان و لێدوانە درۆینیە زارەکیە ئامادەكانیان لەگەڵ یەکتر بگونجێنن و ئاوێتەی بكەن لە ناخی بینەرو خوێنەر.\nهەندێ لە سەکۆ و کەناڵەکانى میدیای هەندێ حزب خەریکە نەك مسداقیەتی خۆیان بەتەواوی لە دەست بدەن بەڵكو ببنە سەرەخۆری حزبەكەیان ، بونەتە خاوەنی بازاڕێکى سوک بۆ هەڕاجى درۆ بوختان، بەناوى دەرخستی ڕاستی و هەڵدانەوەی مێژوو، لە جنێو و رشانەوە بترازێ شتێکى تریان تێدا بەدی ناكرێ . .\nهەبوونی سەکۆ و کەناڵەکانى میدیا بە تایبەتى نوسراو و ئەلیکترۆنى بۆ سوکایەتى پێککردن و تەشهیر و جنێودان، نەک هەر لادانە لەئیتیكی (ئەخلاقی)گوتار و پەیامى راگەیاندن، بگرە لەوە زیاتر هوشیارییەکى کۆمەڵایەتى هێندە سەقەتیش بەرهەم دێنێن، کە لە رق و کینە و یەکتر بوغزاندن دەبەخشێتەوە دوژمنكاری و كاری توندوتیژی و شەڕیش لەوە بەرجەستە دەبێ .


ئه‌ی سی میلان له به‌رده‌م به‌ربه‌ستێكی گه‌وره‌دایه.\n:: PM:02:45:07/12/2021 \nیارییه‌كانی گه‌ڕی كۆتایی له قۆناغی كۆمه‌ڵه‌كانی خولی یانه پاڵه‌وانه‌كانی ئه‌وروپا، یه‌كلاكه‌ره‌وه‌ن و تیپه‌كانی قۆناغی 16 ده‌رده‌كه‌ون، بۆیه یارییه‌كان زۆر گرنگن و هه‌ستیارن.\nئه‌مڕۆ سێشه‌م، حه‌وتی كانوونی یه‌كه‌م، یارییه‌كانی گه‌ڕی شه‌شه‌م و كۆتایی له قۆناغی كۆمه‌ڵه‌كانی چامپیۆنزلیگ ده‌ست پێ ده‌كات و سبه‌ی كۆتایی دێت.\nئه‌مڕۆ له دوو كاتی جیاوازدا، له كۆمه‌ڵه‌كانی یه‌كه‌م تا چواره‌م هه‌شت یاریی دێنه ئه‌نجامدان.\nئه‌وه‌ی جێی سه‌رنجه له سێ كۆمه‌ڵه‌دا بلیتی یه‌كه‌م و دووه‌م بۆ گه‌یشتن به قۆناغی 16 یه‌كلا بووه‌ته‌وه، به‌ڵام له كۆمه‌ڵه‌ی دووه‌مدا ته‌نیا لیڤه‌رپوول گه‌یشتووه‌ته قۆناغی دواتر، سێ تیپی تری گه‌وره ئه‌مڕۆ له‌سه‌ر یه‌ك بلیت ركابه‌ریی ده‌كه‌ن.\nیانه‌كانی مانچێسته‌ر سیتیی ئینگلیزی و پاریس سانجێرمانی فڕه‌نسی به یه‌كه‌م و دووه‌م گه‌یشتوونه‌ته قۆناغی 16، ئه‌مڕۆ لایپزیگ و كلوب بروج بۆ گه‌یشتن به یۆرۆپالیگ ده‌جه‌نگن.\nیانه‌ی لیڤه‌رپوول به 5 بردنه‌وه و 15 خاڵ پله‌ی یه‌كه‌می مسۆگه‌ر كردووه، به‌ڵام ململانێی به‌هێز له نێوانی یانه‌كانی "پۆرتۆ، میلان، ئاتلێتیكۆ مه‌درید" ده‌بێت، كه یه‌كێكیان پله‌ی دووه‌م مسۆگه‌ر ده‌كات و یه‌كێكی تر ده‌چێته یۆرۆپالیگ و ئه‌وی دواتریش ده‌چێته ماڵه‌وه.\nپۆرتۆی پۆرتوگالی 5 خاڵی هه‌یه، میلانی ئیتالی و ئاتلێتیكۆ مه‌دریدی ئیسپانی هه‌ریه‌كه‌ی 4 خاڵیان هه‌یه.\nیانه‌ی ئه‌یاكس ئه‌مستردامی هۆڵه‌ندی به پله‌ی یه‌كه‌م بۆ قۆناغی 16 سه‌ركه‌وتووه و 5 یاریی رابردووی بردووه‌ته‌وه، سپۆرتینگ لیشبۆنای پۆرتوگالییش پله‌ی دووه‌می داگیر كرد، هه‌روه‌ها بۆروسیا دۆرتموندی ئه‌ڵمانی بۆ یۆرۆپالیگ سه‌ركه‌وتووه، یانه‌ی بێشكتاشی توركیاش هه‌ر 5 یاریی رابردووی دۆڕاندووه و خراپترین تیپی قۆناغی كۆمه‌ڵه‌كانه و ده‌ركراوه.\nریال مه‌درید 12 خاڵ و ئینته‌رمیلان 10 خاڵیان هه‌یه، ئه‌مڕۆش به‌یه‌كه‌وه یاریی ده‌كه‌ن بۆ دیاریكردنی پله‌ی یه‌كه‌م و دووه‌می كۆمه‌ڵه‌كه، به‌ڵام هه‌ردووكیان گه‌یشتنیان به قۆناغی 16 مسۆگه‌ر كردووه.\nله‌م كۆمه‌ڵه‌یه‌دا شیریف تیراسپۆلی مۆڵدۆڤایی بۆ یۆرۆپالیگ سه‌ركه‌وتووه و پله‌ی سێیه‌می گرتووه، یانه‌ی شاختاری ئۆكڕاینیش ته‌نیا خاڵێكی هه‌یه و بلیتی ماڵه‌وه‌ی به‌ده‌ست هێناوه.\nخشته‌ی یارییه‌كانی ئه‌مڕۆ:\nپاریس سانجێرمان – كلوب بروج 20:45\nلایپزیگ – مانچێسته‌ر سیتی 20:45\nمیلان – لیڤه‌رپوول 23:00\nپۆرتۆ – ئاتلێتیكۆ مه‌درید 23:00\nئه‌یاكس ئه‌مستردام – لیشبۆنا 23:00\nبۆروسیا دۆرتموند – بێشكتاش 23:00\nریال مه‌درید - ئینته‌رمیلان 23:00\nشاختار دۆنیستك – شیریف تیراسپۆل 23:00.


په‌رتووک ڕێگا هەڵەکەی بەختەوەرییە.\nبـنار: هەمیشە خوێندنەوەی یەکەم په‌رتووک یادەوەرییەکی سەیر بۆ نووسەر بەجێ دەهێڵێت، دەکرێت بزانین تۆ چۆن دەستتدایە خوێندنەوە و یەکەم په‌رتووک کە خوێندتەوە ئەگەر یادەوەریت یارمەتیت بدات چ په‌رتووکێک بوو؟\nتوانا ئه‌مین: یه‌که‌م په‌رتووکم بیر نایه‌ت ڕه‌نگه (کلیله و دمنه) یا (گێله‌پیاو)ی عه‌زیز نه‌سین بووبێ..\nبـنار: هەندێکجار په‌رتووکێک سەرلەبەری ژیانی کەسێک دەگۆڕێت، یان کاریگەرییەکی قوڵ بەجێ دەەێلێت، دەمەوێت بپرسم، چ په‌رتووکێک زۆرترین کاریگەری لەسەر تۆ هەبووە؟\nتوانا ئه‌مین: زۆر له‌گه‌ڵ ئه‌مه نیم.. ئینسان ئاوا به ئاسانی ناگۆڕێ.. به‌ڵام له‌وه ده‌چێ کتیب قووڵ بتشێلێ یان قووڵ له ئینسانبوونت دا هاوکاری و کۆمه‌که‌ت بکات.. په‌رتووک خه‌ته‌رێکی گه‌وره‌شه.. به‌شێک له ئارامی ئه‌م سه‌رزه‌وییه په‌رتووک شێواندویه‌تی... با پرسیاره‌که ببه‌ینه‌وه سه‌ر ئه‌وه‌ی ئه‌گه‌ر په‌رتووک ڕێگای زانین بێ، ئایا خۆی زانین بەختەوەرییە..؟ ئایا مرۆڤ دەیەوێت بەختەوەربێت، یان دەیەوێت بزانێت..؟ بەڕای بچکۆلانەی من مرۆڤ بەختەوەری دەوێت و حەزیش دەکات بزانێ، هەر بۆخۆی باجێکی گەوەرەی زانین دەدات، بە پێی ئەفسانە ئاینییەکان، ئەو بەختەوەری لە خۆی تێکداوە لە پێناو زانین دا، خواردنی سێوی یەکەم، ملسونە لە ڕێگایەکی تژی لە ئازار لە پێناو تاقیکردنەوەدا.. لە نێوان تەوەزلخانەیەکدا کە مرۆڤ ڕاکشێ و گێلاسی ئاڵتوونی بکەوێتە دەمییەوە، لەگەڵ تەنیایەک لەسەر ئەرزێکی ساردی ڕووت دا، مرۆڤ تەنیا بەسەرکێشیەکی قووڵ و له پێناوی زانین دا ئەوەی دووەمیان هەڵدەبژێرێت..\nبونیام بوونەوەرێکی غەریبە، هەڵەدەکات و چێژ لە هەڵەی خۆی دەبینێ.. بە پێچەوانەی ئەوانەی لایان وایە ئینسان کائینێکی مەعسومە و هەڵە دەکات تا فێرببێ، من لام وایە بونیام گزیکەرێکی گەورەیە لە گەردوونا، چوون فێردەبێ تا هەڵە بکات، لە ژیانی مۆدێرندا دەزگاگەلێکی گەورەی فێرکردنی هەڵەکردن هەیە.. زەوی پڕە له سەنتەری ڕاهێنان و ئەکادیمیای سەربازی گەورە کە کاریان داماڵینی ڕۆحی مرۆیانەیە لە ئینسان.. کە فیلمی دواجەلاد-م بینی تێگەیشتم کە کارێکی هێند زەحمەت نییە، ئینسان دیوە دڕندەکانی خۆی ببینێ.. بەڵام ساڵانێکی دەوێ تا تۆ لە ڕۆحی مرۆییت، لەم پاژە بچکۆلانەیەی وجودی خۆت کۆمەک بکەیت.. من ده‌زانم په‌رتووک ڕێگایەکی گەورەی فراوانکردنی ئەبستمی مرۆڤە، بەڵام ڕێگایەکی پاک و ئارام نییە، بە پێچەوانەوە په‌رتووک ئەو جادووکەرە ناچیزەیە کە دەتوانێ لە ساتێکدا بە هەزار ماسکی جیاوە لە هەزار کەلێنی ناشوێنی ئینسانەوە حەرەم بشکێنێ و دزە بکات..\nنموونە گەلی ئەوانە په‌رتووک کۆیکردونەتەوە و خەتەری گەورەبوون بەسەر مرۆڤایەتییەوە کەم نیییە، Mein Kampfی هیتلەر سوپایەک خۆێنی بەدوای خۆیدا ڕشت، قەزافی لە گفتۆگۆیەکدا بە ژنە نوسەری ئیتالیایی ئوریانا ڤالاچی دەڵێت، ((ئەگەر دەتەوێت لە ئێمە تێبگەیت، ئێمە هەمووشتێکمان لە په‌رتووکی "سەوز"دا نوسیووە)) بە درێژای جاوپێکەوتنەکە موعەمەر لە هەرکوێدا نەتوانێ وەڵامی پرسیارە زیت و قورسەکانی ڤالاچی بداتەوە، بە یەقینێکی گەلحۆیانەوە وەک ئەوه‌ی لەم دونیا گەورەیەدا په‌رتووکێک هەبێ "هەمووشتێک!"ی تێدابێ ئەو ڕستەیە دوبارەدەکاتەوە..\nهاورێی ئازیز.. لە باشوری خۆرهەڵاتییەوە تا باکوری زەوی، بێشومار خەڵک هەن بە هۆی خوێندنەوەی په‌رتووکێکەوە دەبنە ترۆریست.. په‌رتووک فریودەرێکی گەورەیە دەتوانێ خەونی سەیر سەیر لە مرۆڤدا دروست بکات، بە جۆرێ پلاتۆن واتەنی ئینسان لە جەوهەری خۆی ون کات.. دەمویست بڵیم په‌رتووک ڕێگا هەڵەکەی بەختەوەرییە، ڕێگایەک زۆر نزیکە نەگات.. !\nبـنار: ئەو په‌رتووکەی ئێستا لەبەردەستتدایە و خەریکی خوێندنەوەی چ په‌رتووکێکە؟\nتوانا ئه‌مین: من قه‌ت ناتوانم له‌یه‌ک کاتدا ته‌نها یه‌ک په‌رتووک بخوێنمه‌وه، له ئێستادا جگه له په‌رتووکێکی کارین ئارمستۆنگ له‌سه‌ر (مێژووی خودا له ٤٠٠٠ ساڵدا) و  ڕۆمانی (هه‌موو ناوه‌کان)ی نوسه‌ری پورتوگالی خۆزی ساراماگوا، به‌ته‌نیشتیشه‌وه په‌رتووکێکی فه‌یله‌سوفی زمانه‌وانی ڤیتگنشتاین-م له‌سه‌ر زمان، له‌به‌رده‌ستدایه.\nبـنار: باسمان لەسەرەتای خوێندنەوە و ئەزموونە تایبەتییت کرد کە وایکرد لەگەڵ خوێندنەوەدا دەرگیر بیت، ئێستا دەمەوێت بپرسم چۆن بوو دەستت دایەنوسین؟ چونکە ساتەوەختی هەڵگرتنی قەڵەم هەم چێژبەخش، هەم ئازاراویشە؟\nئه‌ها بیرم که‌وته‌وه.. که یه‌که‌م چیرۆکم نوسیی له‌گۆڕستان نوسیم، چونکه ئه‌وکاته وام ده‌زانی ئه‌گه‌ر له‌وێبم باشتر ده‌توانم له‌سه‌ر مردن قسه‌بکه‌م.. ئێستا جگه له‌وه‌ی وه‌ک مێژووی خۆم ڕێزی لێ ده‌گرم، به‌ڵام پیکه‌نینیشم پێی دێت.. ئێستا بێئه‌وه‌ی بمرم ده‌توانم له‌سه‌ر مردن بنوسم.. خه‌یاڵکاریی؛ وابزانم ئه‌وه ئه‌وشته‌یه که ده‌بێت لانی که‌م هه‌موو چیرۆکنوسێک هه‌ی بێت.


داعشێك لاسایی جه‌یمس بۆند ده‌كاته‌وه\nداعشێك لاسایی جه‌یمس بۆند ده‌كاته‌وه\nئه‌ندامێكی رێكخراوی داعش په‌نای بۆ فێڵێكی سه‌یر بردووه تا هاوسۆزیی خۆی بۆ ئەو رێكخراوه بشارێته‌وه.\nبه‌پێی هه‌واڵێكی رۆژنامه‌ی گاردیان-ی چاپی به‌ریتانیا، داعشه‌كه به‌ناوی (ساماتا) كه‌وتووه‌ته ده‌ست هێزه‌كانی پۆلیسی به‌ریتانیا و هاوشێوه‌ی کارێکی جه‌یمس بۆند قۆپچه‌ی كراسه‌كه‌ی بۆ شاردنه‌وه‌ی زانیارییه‌كانی به‌كارهێناوه به‌جۆرێك كه وه‌ك میمۆری بووه و به سیستمی لینۆكس كاری كردووه و بۆ هه‌ڵگرتنی زانیاریی تایبەبت بە چالاكییه تیرۆرستییه‌كان سودی لێ بینووه.\nساماتا ئۆلا-ی ته‌مه‌ن 34 ساڵ كه له مانگی ئه‌یلولی 2016 ده‌ستگیركراوه، به‌سه‌ریدا ساغ بووه‌ته‌وه كه مه‌یلی بۆ رێكخراوی داعش هه‌یه و دانی به‌وه‌شداناوه به‌شداریی له مه‌شق و راهێنان و ئاماده‌كاری بۆ هێرشێكی تیرۆرستی كردووه.\nئۆلا كه سه‌ربه شاری كاریدیف-ی خۆرئاوای به‌ریتانیا بووه به‌وه تۆمه‌تبار كراوه كه له پێنج تاوانی تیرۆرستی تێوه‌گلاوه، له گرته‌یه‌كی ڤیدیۆیی فێركاریشدا ده‌ركه‌وتووه كه هاوكاریی كه‌سانی توندڕه‌وی كردووه بۆ چۆنێتی شاردنه‌وه‌ی زانیارییه هه‌ستیاره‌كان و فێری كردوون چۆن له تۆڕی ئینته‌رنێت به نه‌ناسراوی كار بكه‌ن و دوور بن له چاودێریی لایه‌نه ئه‌منییه‌كان.\nپۆلیسی به‌ریتانیا كتێبێكی به‌و داعشه گرتووه كه لایه‌نه سه‌ره‌كییه‌كانی چۆنێتی ئاراسته‌كردنی بۆمبی ئێم ئێم 31 و 52ی شرۆڤه گرتووه، ئه‌مه جگه‌له كتێبێكی دیكه به فایلی پی دی ئێف باسی له چۆنێتی ئاراسته‌كردنی موشه‌كی له كاره تیرۆرستییه‌كان كردووه. ئه‌م بابه‌ته 9135


گرنگی فیربونی زمانی اینگلیسی/ناسحی مه حموودی. | سلام پاوه\nصفحه نخست اخبار گرنگی فیربونی زمانی اینگلیسی/ناسحی مه حموودی.\nگرنگی فیربونی زمانی اینگلیسی/ناسحی مه حموودی.\nدر تاریخ: فروردین ۱۲, ۱۳۹۴ در: اخبار, اسلایدر, فرهنگی ، هنری5 نظربازدیدها: 579 بازدید\nپایگاه خبری تحلیلی سلام پاوه :فێربوونی زمانی ئینگلیزی بووەتە پێویستییەكی گرنگ لەژیانی رۆژانەماندا و ناتوانین هیچ رێگە چارەیەكی دیكەی بۆ بدۆزینەوە، چونكە زۆربەی كارەكان لەمڕۆدا پێویستی بە زمانی ئینگلیزی هەیە.\nزمانی ئینگلیزی پێویستە بە تایبەتی بۆ ئەو كەسانەی كە كار لەسەر كۆمپیوتەر و ئینتەرنێتدا دەكەن كە ئەمەش دەروازەكەیەتی، هەرچەندە ئێستا بووەتە زمانی فەرمی ناردنی ئیمێل لە زۆربەی كۆمپانیاكانی جیهاندا.\nتەنانەت بۆ ئەو قوتابیانەی كە بەدوای سەرچاوە زانستیەكاندا دەگەڕێن، زمانی ئینگلیزی مەرجی دەستكەوتنی باشترین جۆری زانست و زانیارییەكانە.\nهەروەها ئەو كەسانەی كە دەیانەوێت گەشت بۆ دەرەوەی وڵات بكەن، جا چ بە مەبەستی خۆشگوزەرانی بێت یان بۆ خوێندن و بەدەستهێنانی بڕوانامە، زمانی ئینگلیزی ئەو زمانە هاوبەشەیە كە دەكرێت لەنێوان خەڵكی وڵاتانی جۆراوجۆرەوە بۆ لێكتێگەیشتن بەكار بهێنرێت.\nچۆن فێری ئینگلیزی دەبیت؟\n3. گوێ گرتن.\nپێویستە ئەو كەسەی هەوڵی فێربوونی ئینگلیزی دەدات، هەوڵی خوێندنەوەی رۆژنامە و بابەتە نووسراوەكان بە زمانی ئینگلیزی بدات و دواتریش هەوڵی نووسینەوەیان بدات و گوێ لە قسەكان بگرێت لە رێگەی فیلم و تەلەفزیۆنەوە و هەوڵیش بدات لەگەڵ یەكێكدا قسەی پێ بكات.\nباشتریش وایە رەچاوی ئەم خاڵانە بكەیت:\n1- سەیركردنی فیلم و بەرنامە ئینگلیزییەكان بەبێ ژێرنووسی دیكە، بۆ ئەوەی بیر و هۆشت لەسەر ناوەڕۆكی قسەكردنەكە بێت و هەوڵی تێگەیشتنی بدەیت، هەرچەندە لە دەستپێكدا زەحمەتە، بەڵام دووبارە و سێبارە كردنەوەی ئەم شێوەیە زۆر ئاسان دەبێت و سوودی لێ وەردەگریت.\n2. خوێندنەوەی چیرۆك و رۆمان بە زمانی ئینگلیزی یان ئەو پەرتووكانەی كە قەبارەی لاپەڕەكانیان زۆر نیە تاوەكو بێزار نەبیت و لێی تێبگەیت.\n3. گۆێگرتن لە رادیۆ بە زمانی ئینگلیزی، رەنگە ئەمەش لە دەستپێكدا زۆر ئەستەم بێت و هیچی لێ تێنەگەیت، بەڵام ئەمەیان هاوكارییەكی باشت دەكات كە ئەو قسانەی گوێت لێبووە، زووتر فێری ببیت.\n4. هەوڵ بدە هاوڕێیەك بۆ خۆت پەیدا بكەیت كە قسەی لەگەڵدا بكەیت رێگەی ئینتەرنێتەوە، بابەتێك هەڵبژێرە كە قسەی لەسەر بكەیت.\n5. سەیركردنی رۆژنامە ئینگلیزییەكان و وەرگێڕانی ئەو بابەتانەی كە سەرنجت رادەكێشن بۆ سەر زمانی نووسینی خۆت، ڕەنگە ئەمە زۆر قورسیش بێت، بەڵام لێی رادێیت و فێری دەبیت، بەهۆی ئەمەشەوە فێری چەند وشەیەكی تازە دەبیت.\nکلمات کلیدی: آموزش زبان کردیپاوهزبان کردیگرنگی فیربونی زمانی اینگلیسیناصح محمودیهورامی\nهزاران سلاووریزبو برایانی خوشه ویست دوکتورنوره دینی یوسفی ودوکتور حه بیبی سلیمانی خوشه ویست که گه وره ییان کردگه وام مقاله یانه خویندگه سو.هیوادارم به رینمونی وپشتگیری ام دلسوزانه هه رچی فره تر شایه تی فیربونی دروسی زمانی اینگلیسی له کومه لگاماندا بین\nفروردین ۱۴, ۱۳۹۴ در ۱۱:۱۷ ب.ظ\nسلام کاک ناصح گیان\nزور مه منوون\nاوانه که فه رموو تانه هه مووی ریکن.\nفروردین ۱۴, ۱۳۹۴ در ۱۱:۰۷ ب.ظ\nبا سلام واحترام. آموزش زبان خارجي مي تواند هم تهديد محسوب شود و هم فرصت. اگر فراگيري زبان خارجي در كنار تسلط كامل به زبان مادري باشد و هدف از آن دستيابي به منابع دانش و آشنايي با فرهنگ هاي ديگر و همچنين انتقال فرهنگ خودي باشد و احتياط لازم در مورد تفاوتهاي فرهنگي بعمل آيد آموزش زبان خارجي مي تواند فرصت باشد و در غير اينصورت تبديل به تهديد خواهد شد.\nفروردین ۱۳, ۱۳۹۴ در ۱۰:۵۴ ب.ظ\nکاکه ناشناس گیان زور سپاس بو هه ستی خه مخوروانه ت بو زمانی کوردی.ته نیا اوه ت پی راده گه یه نم که ایمه بمانا وه وی ونه مانا ویت ،زمانی اینگلیسی یه کی له کاریگه رترین زوانه کانی دونیایه و وایمه یچ بوپیشکه وتنمان له گشت بواره کاندا بگره بو ده وله مه ند کردنی زوانی کوردیچ پیویستیمان پیه\nفروردین ۱۳, ۱۳۹۴ در ۱۰:۵۴ ق.ظ\nبازبان کردی تبلیغ زبان انگلیسی اونم توسط معلم زبان انگلیسی نوبره. حال اگر ادعای حفظ زبان مادری رو هم در محافل وکلاس های درس داشته باشیم اون وقت زیباتر میشه.


دیدی کورد لە دونیای ئەمڕۆدا |\nHome بیروڕا دیدی کورد لە دونیای ئەمڕۆدا\non: تشرینی دووه‌م 28, 2019 In: بیروڕا, ناوخۆیی\nدونیای ئەمڕۆ دونیایەکی پشێوە. سی ساڵ لەمەوپێش دیواری بەرلین ڕووخا و سیستمی جووت-جەمسەری لە دونیادا کۆتایی هات. ماوەی سی ساڵی ڕابردوو لای زۆرێک وەها دادەنرێت، کە ماوەیەکی بێوێنە بوو لە مێژوودا، چونکە زۆربەی مێژووی مرۆڤایەتی مێژووی ململانێی زلهێزەکان بووە. بەڵام سی ساڵی ڕابردوو سی ساڵی هێمنی و باڵادەستیی ئەمەریکا بوو بە سەر دونیادا. ئێستا دونیا بەرەو جۆرێک لە فرەجەمسەریی ئاڵۆز دەڕوات، کە پشێوییەکی زۆر بەخۆیەوە دەبینێت. هەندێک لە چاودێران دەڵێن لە چەند دەیەی داهاتوودا هەر وڵاتێک دانیشتوانی لە ٢٥٠ ملیۆن کەس کەمتر بێت ناتوانێت بە ئاسانی سەروەریی خۆی بپارێزێت.\nئایا کورد لە سەردەمی پشێویدا چی دەکات؟ هەرچەندە دیدێکی ڕوونی کوردی بوونی نییە، بە تایبەتی لە ئاستی تیۆری و پۆلەسیدا، بەڵام لە میانەی کردار و پراکتیزدا چەند دیدێک بە دی دەکەین. لێرەدا بە کورتی ئاماژەیان پێ ئەدەین وەک هەوڵێکی سەرەتایی بۆ ئەم پڕۆسەیە. دەبێت لە سەرەتادا ئاماژە بە ئەوە بدەین، کە هەموو وڵاتێک یان پێکهاتەیەک جێگەیەکی هەیە بۆ سیاسەتکردن و بڕیاردان، کورد هێشتا ئەم جێگەیەی نییە.\nیەکەم، دیدی دیموکراسی. دیدی دیموکراسی هەمیشە بەشێک بووە لە خیتابی کوردی. بەڵام بە تێگەیشتنێکی سادەوە. زۆرجار کورد وەک درووشمێک ئەوە دەڵێتەوە، کە ئەگەر دیموکراسی لەو وڵاتانەدا هەبێت کوردستانیان بەسەردا بەش کراوە، ئەوا پرسی کورد چارەسەر دەبێت. ئەم تێزە لە ئەنجامی دید و تێڕوانین و هەڵسەنگاندنی دیموکراسی و مافی خەڵكەوە نەهاتووە. بەڵکوو زیاتر وەک ڕستەیەکی بریقەداری شاعیرانەیە.\nئەم دیدە بە شێوەیەکی تۆکمە لای هەدەپە بەرجەستە دەبێت، کە بڕوای بە دیموکراتیزەکردنی تورکیا هەیە. بە مانایەکی تر خەڵک دەتوانن لە ڕێگەی بەشداریکردنی سیاسی و دابەشکردنی دەسەڵاتەوە پرس و کێشەکانیان چارەسەر بکەن. ئەم هەنگاوە لە پاش کۆتایی پڕۆسەی خاک دێت، کە ساڵانێکی زۆر پەکەکە بانگەشەی بۆ دەکرد، ئەویش پرسی دەوڵەتی کوردی بوو.\nپڕۆسەی دیموکراسی تەنها ئەوە نییە پارتێکی سیاسی درووست بکەیت و بەشداری لە هەڵبژاردندا بکەیت. بەڵکوو لە هەمان کاتدا بە مانای ئەوە دێت ئەرکی دیموکراسیکردنی ئەو وڵاتەی تیایدا بەشداریت بگریتە ئەستۆ. لێرەدا ڕاستەوخۆ پرسی کورد تووشی کێشە دەبێت، چونکە دیموکراسی یاریی ژمارەیە و کورد خاوەنی ژمارە نییە، بۆیە هەمیشە دەبێت سازش بۆ ئەوە بکات، کە تەنها داوای مافی کورد نەکات، یان خواستی کورد بکاتە پاشکۆ و خواستی گۆڕینی سیستمی سیاسی و کولتووری سیاسیی ئەو وڵاتانە بکاتە خواستی سەرەکی.\nئەم ئەرکە زۆر سەختترە لە خواستی جیابوونەوە، وەک هەمیشە هاوڕێم بورهان یاسین جەختی لەسەر دەکردوەوە. چونکە هیچ کام لە وڵاتانی ناوچەکە هیچ بنەمایەکیان تیادا نییە بتوانن لە ماوەیەکی کورت یان مامناوەندی داهاتوودا ببنە دیموکراسیی ڕاستەقینە. لە ڕاستیدا دیموکراسیبوون لە دونیادا لە قەیراندایە و لەو وڵاتانەی، کە کوردستانیان بە سەردا بەش کراوە لە قەیرانی قووڵدایە. ئەم قەیرانانە بە کورد چارەسەر نابن .\nپڕۆسەی دیموکراتیزەکردنی وڵاتان تەنها لە پڕۆسەی بەڕێوەچوونی دیموکراسیدا نییە، بەڵکوو دەبێت بنەما هەبێت بۆ دیموکراسییەت. یەکەم بنەما پرسی زەبروزەنگ و ئاسایشە، لە دۆخێکدا کە زەبروزەنگ بێلایەن نییە، ئەستەمە باس لە سیاسەت بکرێت. سیاسەت بە مانای بەشداریکردن لە پانتایی گشتیدا لە پێناو پێکەوەگرێدانی تایبەت و گشت. دووەم، نەبوونی ڕێگریی بەشداریی سیاسی، سێیەم، توانای درووستکردنی هاوپەیمانێتی و بونیادنانی هێز. چوارهەم، نەمانی هیچ هێز و ناوەندێکی بان-دەوڵەتیی.\nتێزی دیموکراسی لە عێراقیش بە گەرمی باس دەکرێت. پاش شکستی ڕیفراندۆم ئەم تێزە بنەمایەکی دیفاکتۆیی وەرگرتووە. عێراق ئەگەر بە پێی دەستوورەکەی بەڕێوە بچێت ڕەنگە لە هەموو جێگەیەکی تر زیاتر بۆ پرسی دیموکراسی گونجاو بێت. بەڵام لە عێراقدا تەنها دەسوتور بونیادێکی دیموکراسییانەی هەیە. هەموو بنەماکانی تر نادیموکراسین. بۆیە یاسا هێشتا یەکلاییکەرەوەی سیاسەت نییە. هەروەها ئەوە یاسا نییە سیاسەت لە قاڵب ئەدات، بەڵکوو هێزە. تێزی دیموکراسی بە تەنها وەک تێزێکی مەحاڵ دەردەکەوێت لەبەر کۆمەڵێک هۆکار: یەکەم، بوونی ڕێگریی زۆری دیموکراسیبوونی ئەو کۆمەڵگەیانە. دووەم، لاوازبوونی پڕۆسەی دیموکراسیبون لە دونیادا، سێیەم، شلۆقبوونی دونیا لە قۆناغی داهاتوودا. بەڵام لەسەروی هەموویەوە تێزی دیموکراسیبوون لە ناو کورددا خۆی کێشەی هەیە. هێشتا کۆمەڵگەی سیاسیی کوردی ناتوانێت دیموکراسییانە سیاسەت پیادە بکات. بەڵکوو دیموکراسی تەنها ئاهەنگ و نمایشێکە. نەبوونی دیموکراسی لە ناوخۆدا، دەبێتە هۆکاری لاوازبوونی تێزی دیموکراسی بۆ چارەسەری پرسی کورد هەر لە سەرەتادا.\nهەوڵ ئەدەم لە نووسینی داهاتوودا باس لە تێزی خاک بکەم، کە ڕەنگە زۆر زیاتر قەیراناویتر بێت.\nكۆنگرە چی بە یەكێتیی دەبەخشێت


ڕۆژی یەك شەممە موچەی دوو شوێن دابەش دەكرێت – تۆڕی میدیایی خەڵک\nڕۆژی یەك شەممە موچەی دوو شوێن دابەش دەكرێت\n2019/04/12 - 3:03 PM\nبڕیارە دووسبەی موچەی مانگی یەكی وەزارەتێك و ئەنجومەنێك دابەش بكرێت.\nبەپێی خشتەیەك كە بەشێوەیەكی نافەڕمی لە وەزارەتی دارایی و ئابورییەوە بڵاوكراوەتەوە، ڕۆژی یەك شەممە موچەی وەزارەتی تەندروستی و ئەنجومەنی دادوەری هەرێم دابەش دەكرێت.\nدابەشكردنی موچەی مانگی یەك لەكاتێكدایە، كە چەند ڕۆژێك لە وادەی دیاریكراوی مانگانەی دواكەوت و پاشان وەزیری دارایی و ئابوری ڕایگەیاند، دابەشكردنی موچە بەشێوەیەكی ئاسایی بەردەوام دەبێت.\nلە ساڵیادی ئەنفالدا ئەنجومەنی پارێزگەی سلێمانی لە كەلار كۆدەبێتەوە\nپەرلەمانتارێكی بۆ (خەڵك) دەدوێت\nهاوپەیمانی سائیرون هەڵمەتە گەورەكەی بنبڕكردنی گەندەڵی دەستپێدەكات